**Mesto Vrútky**

**Predkladacia správa**

Určené:

***na zasadnutie Mestskej rady dňa 13.4.2022 a na zasadnutie Mestského zastupiteľstva vo Vrútkach dňa 21.4.2022***

Názov materiálu:

**Nízkouhlíková stratégia mesta Vrútky na roky 2022 – 2030, vrátane aktualizácie Koncepcie rozvoja mesta Vrútky v oblasti tepelnej energetiky**

**Dôvodová správa**

Nízkouhlíková stratégia mesta Vrútky (ďalej NÚS) identifikuje ciele energetickej efektívnosti mesta Vrútky, tak aby nadväzovali na európske a národné ciele energetickej efektívnosti. Obsahová náplň koncepcie je rámcovo stanovená usmernením Vyhlášky č . 179/2015 Z. z. o energetickom audite a metodiky spracovania NUS s prioritou znižovania skleníkových emisií CO2 . Je primerane spracovaná s využitím metodiky Dohovoru primátorov a starostov k Akčnému plánu udržateľného energetického rozvoja.

Konkrétnym cieľom navrhovaných opatrení NÚS je dosiahnuť kumulatívne do r. 2030 indikatívnu úsporu emisií CO2 vo výške 35 399,93 t. Opatrenia sa dotýkajú znižovania energetickej náročnosti budov, verejného osvetlenia, využívania obnoviteľných zdrojov energie, nízkouhlíkové formy dopravy, ako aj podporou vzdelávania a informovanosti obyvateľstva o negatívnych dopadoch znečisťovania ovzdušia a možnostiach získania externých zdrojov na modernizáciu vykurovania jednotlivých domácností a na znižovanie energetickej náročnosti rodinných domov. Ide o prvý strategický odborný dokument mesta Vrútky, ktorý presne identifikuje a analyzuje sektory, ktoré sa najviac podieľajú na zmenách klímy.

Neoddeliteľnou súčasťou stratégie je aj aktualizácia Koncepcie rozvoja mesta Vrútky v oblasti tepelnej energetiky, ktorú je mesto povinné aktualizovať každých 5 rokov podľa § 31 písm. b) zákona č. 657/2004 Z. z. o tepelnej energetike v znení neskorších predpisov (ďalej len "zákon o tepelnej energetike"). Úlohou koncepcie rozvoja mesta v oblasti tepelnej energetiky je vytvorenie podmienok pre zabezpečenie spoľahlivosti a bezpečnosti dodávky tepla, hospodárnosti pri výrobe, rozvode a spotrebe tepla na princípe trvalo udržateľného rozvoja, s dôrazom na ochranu životného prostredia s redukciou emisií skleníkových plynov CO2 a v súlade so zámermi energetickej politiky SR a záväznými legislatívnymi predpismi v oblasti energetiky.

Vypracovanie NÚS vrátane prílohy bolo financované z Európskeho fondu regionálneho rozvoja v rámci OP Kvalita životného prostredia. Žiadosť o poskytnutie nenávratného finančného príspevku (ďalej žiadosť o poskytnutie NFP) bola spracovaná na základe Výzvy č. OPKZP-PO4-SC441-2018-39. Výzva bola vyhlásená vo forme otvorenej výzvy, ktorej uzavretie nastane vyčerpaním finančných prostriedkov vyčlenených na výzvu alebo na základe rozhodnutia Slovenskej inovačnej a energetickej agentúry ako SO pre OP KZP konajúcej v zastúpení Ministerstva životného prostredia SR. Na základe vyššie uvedenej výzvy bola podaná žiadosť o poskytnutie NFP na realizáciu projektu pod názvom: „Vypracovanie nízkouhlíkovej stratégie mesta Vrútky“ dňa 20.12.2019. Žiadosť bola schválená a zmluva o NFP vo výške 15 500,00 EUR medzi Ministerstvom životného prostredia a Mestom Vrútky bola uzatvorená dňa 20.10.2020. Zhotoviteľ, EPI, s.r.o., finálny dokument odovzdal dňa 10.02.2022. Nasledovalo zisťovacie konanie v rámci procesu SIEA na Okresnom úrade Martin, odbor starostlivosti o životné prostredie.

Rozhodnutím zo dňa 17.03.2022 bolo oznámené, že strategický dokument „Nízkouhlíková stratégia mesta Vrútky“ vrátane prílohy „Koncepcia rozvoja mesta Vrútky v oblasti tepelnej energetiky“ sa nemusí posudzovať podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. Uvedený dokument je preto možné schváliť v konaní podľa osobitných predpisov.

Mesto zapojením sa do projektu získalo odborne vypracovaný dokument, ktorý obsahuje: - posúdenie stavu zásobovania všetkými dostupnými formami využiteľnej energie, vrátane energie používanej v doprave - celkovú stratégiu, plánované aktivity a opatrenia energetickej efektívnosti pri zásobovaní teplom, využívanie OZE s ohľadom na ochranu životného prostredia, najmä v súvislosti s produkciou emisií skleníkových plynov a emisií znečisťujúcich látok do ovzdušia. Mestá a obce so spracovanou nízkouhlíkovou stratégiou budú pripravenejšie v ďalšej fáze pri príprave a financovaní konkrétnych projektov nízkouhlíkových opatrení z dostupných dotačných programov t. z., že mesto získa dokument, ktorý bude okrem iného aj nevyhnutným predpokladom na podávanie ďalších žiadostí o poskytnutie NFP v oblasti energetickej efektívnosti a energetiky. Vecným ukončením projektu je schválenie dokumentu „Nízkouhlíková stratégia mesta Vrútky“ a jeho prílohy „Koncepcia rozvoja mesta Vrútky v oblasti tepelnej energetiky“ nielen orgánom štátnej správy na úseku starostlivosti o životné prostredie, ale aj v Mestskom zastupiteľstve Vrútky.

**Návrh na uznesenie:**

Mestská rada vo Vrútkach odporúča Mestskému zastupiteľstvu vo Vrútkach schváliť:

1. **Nízkouhlíkovú stratégiu mesta Vrútky na roky 2022 - 2030**
2. **Aktualizáciu Koncepcie rozvoja mesta Vrútky v oblasti tepelnej energetiky, ktorá tvorí neoddeliteľnú súčasť Nízkouhlíkovej stratégie mesta Vrútky**

Mestské zastupiteľstvo vo Vrútkach

schvaľuje:

1. **Nízkouhlíkovú stratégiu mesta Vrútky na roky 2022 - 2030**
2. **Aktualizáciu Koncepcie rozvoja mesta Vrútky v oblasti tepelnej energetiky, ktorá tvorí neoddeliteľnú súčasť Nízkouhlíkovej stratégie mesta Vrútky**

Vo Vrútkach, dňa 07.04.2022

# Spracoval: Mgr. Juraj Gorilák, referát športu, cestovného ruchu a projektov

Predkladá: Ing. Dušan Kramár, vedúci odboru výstavby a životného prostredia

.................................................. ..................................................

podpis spracovateľa podpis predkladateľa